偕教諭傅草堂黄心梅及諸兄遊賢明寺
作者：方一夔
朝代：宋

paragraphs: 朋儕久拘檢，偶此陟翠微。
凌波渡野航，踏雲扣小扉。
林霜變紋纈，抝月湛珠璣。
古寺半莓苔，空堂盡蛜蝛。
持鉢乞朝暮，殘僧猶未歸。
清歌振冥杳，善響聲轉希。
倦餘枕木榻，慮靜鷗不飛。
我亦嘿不語，趺坐觀天機。
幽芳艷巖菊，暝色漏晴暉。
趁行戲拍肩，扶醉爭牽衣。
鄧林蔭千里，飛栖偶相依。
無人識幽趣，再鼓黄金徽。